Þýska eftirlitsfyrirtækið TUV Reihnland var í gær dæmt bótaskylt gagnvart tvö hundruð og þremur íslenskum konum sem höfðuðu mál vegna skaðlegra brjóstapúða. Lögmaður kvennanna segir að þetta sé mikilvægur áfangasigur. Kona sem fékk púðana 2004 varð mikið veik vegna þeirra og þurfti að tína sílikontægjur úr holhönd hennar þegar þeir voru fjarlægðir.
Meira en 400 íslenskar konur fengu svonefnda PIP-púða í brjóstastækkun á árunum 2000 til 2010. Síðar kom í ljós að púðarnir voru ekki bara hriplekir, heldur voru þeir líka fullir af iðnaðarsílíkoni sem er ekki ætlað til lækninga. PIP-málið komst í hámæli 2011 þegar í ljós kom að um 400 þúsund konur um allan heim væru með púðana. Íslensk stjórnvöld buðu þá öllum íslensku konunum að fara í ómskoðun til að kanna ástand púðanna og létu langflestar fjarlægja þá. Yfir helmingur þeirra fór í skaðabótamál. Í gær dæmdi franskur áfrýjunardómstóll eftirlitsfyrirtækið TUV Rheinland bótaskylt gagnvart konunum, sem eru tvö hundruð og þrjár 203.
Saga Ýrr Jónsdóttir er lögmaður kvennanna. Hún segir þetta mikilvægan sigur, en undirstrikar að Hæstiréttur eigi enn eftir að kveða upp sinn úrskurð. Saga gerir ráð fyrir að TUV Rheinland áfrýi niðurstöðunni en þar sem dómurinn er um 1.200 blaðsíður á enn eftir að fara yfir forsendur hans.
Íris Rún Gunnarsdóttir fékk PIP-púða í brjóstastækkun 2004. Þegar hún fékk bréf frá heilbrigðisyfirvöldum átta árum síðar, datt henni fyrst í hug að þau líkamlegu einkenni og vanlíðan sem hún hafði fundið fyrir síðustu ár, væru mögulega af völdum púðanna.
Það var í raun bara rosalega mikil þreyta, ég var orðin ofboðslega gleymin. Mundi ekki neitt. En það sem verst var voru þessi gigtareinkenni. Ég var alltaf verkjuð, ég gat ekki prjónað. Ég var rosalega stíf í puttunum.
Læknir Írisar hafði þá greint hana með gigt. Þegar hún lagðist undir hnífinn til að láta fjarlægja púðana kom í ljós að báðir púðarnir voru rofnir.
Annar er kominn alveg upp í holhönd. Hann var bara að tína tægjurnar út úr mér, hann sýndi mér það eftir á þegar ég vaknaði. Þá lá hann bara út um allt skurðarborð, sá. Þannig að það var ekkert sem minnti á púða þar.
Þar sem Íris fékk nýja púða í staðinn tók ríkið engan þátt í kostnaðinum. Hún lét fjarlægja þá fyrir tveimur árum þar sem einkennin gerðu áfram vart við sig, í minna mæli þó.
Ótrúlega magnað, ég fékk alveg nákvæmlega sömu ræðuna um gæði púðanna í bæði skiptin.
Íris tók ekki þátt í hópmálsókninni.
Ég verð í raun of sein. Það var ekkert sent til okkar um þetta, svo var það bara vinkona mín sem sendi mér þetta, hafði lesið þetta í blöðunum. Þá hef ég samband, en þá hafði hún verið að senda öll gögn deginum áður, eða tveimur dögum áður.
Saga segir að það séu líkur á nýrri málsókn og mun upplýsa um það þegar ákvörðun liggur fyrir.
Rúmlega tvö hundruð íslenskum konum voru í gær dæmdar bætur fyrir frönskum áfrýjunardómstóli vegna skaðlegra brjóstapúða. Lögmaður kvennanna segir aðra málsókn líklega, þar sem mun fleiri konur fengu púðana en þær sem fóru í mál.